मेरो पुस्तकप्रति चासो राख्दै प्रबुद्ध पाठकहरूले सामाजिक सञ्जालमा जारी राख्नुभएको चर्चा, परिचर्चा, आलोचनाले मलाई थप उत्साहित तुल्याएको छ।
देशको संक्रमणकालीन घडीमा भएका घटनालाई समेटेको पुस्तकप्रति यति टिकाटिप्पणी हुनुलाई मैले स्वाभाविक रूपमा लिएको छु।
यही सन्दर्भमा सैनिक मञ्चमा माओवादीले गर्ने भनेको आमसभा रोकेकाबारे सामाजिक सञ्जालमा जारी बहसलाई लिएर केही प्रष्ट पार्नुपर्ने ठानेको छु।
मैले प्रधानसेनापतिको फुली लगाएको २०६३ भदौ अन्तिम साता हो भन्ने प्रसंग त्यसअघिकै अध्यायमा उल्लेख भइसकेको छ ।
अहिले सामाजिक सञ्जालमा उल्लेखित घटना २०६३ जेठ १९ गतेको हो, जतिबेला म चिफ भएकै थिइनँ । खुलामञ्चमा गरिएको माओवादीको त्यो सभाबाट
एउटा हुल spontaneously सैनिक मञ्चतिर पनि छिरेको मैले थाहा पाएको हुँ। यो कुरा त्यतिबेलाका पत्रपत्रिकाले समेत उल्लेख गरेकै छन् ।
त्यतिबेला अचानक आइपरेको परिस्थितिबाट ठूलो जनधनको क्षति हुन नदिन सेनाले संयमता अपनाएको थियो। म चिफ नहुँदाको घटना भएकाले यसबारे पुस्तकमा उल्लेख गरिएको छैन।
पुस्तकमा उल्लेखित सन्दर्भ म चिफ भइसकेपछिको त्यो घटनालाई लिएर हो जतिबेला माओवादी पार्टीले प्रचण्डको उपस्थितिमा पहिलो आमसभा नै सैनिक मञ्चमा गर्ने तयारी गरेको थियो। र, अघिल्लो घटनाबाट पाठ सिकेरै राष्ट्रिय अस्मितामाथि प्रहार हुन नदिन मैले योजनाबद्ध रूपमा सैनिक मञ्चमै गर्न लागिएको सभा त्यहाँ हुन नदिएकै हुँ।